### Beslutningstema

I denne sag træffes beslutning om anlægsbevilling og frigivelse af midler til udvidelse af Regnbuen i Skærbæk.

### Historik

I Skærbæk by tilbydes der pasning i institutionerne Spiren, Regnbuen og i institutionen Julie Christoffersen. Sidstnævnte har til huse i det tidligere [adresse], som er en del af den tidligere skole. Aftale om brug af bygningen udløber ultimo 2024, hvorefter der er behov for en permanent løsning.

### Sagsfremstilling

Den vedlagte projektbeskrivelse foreslår en udvidelse til [adresse], hvor der i beskrivelsen er taget højde for de godkendte kriterier for højkvalitetsinstitutioner med fleksible og inspirerende læringsmiljøer og legeredskaber samt tidssvarende indretning med bl.a. flere lokaler med mulighed for at trække sig tilbage med mindre børnegrupper, samtalerum, forberedelsesrum til personale m.m. Derudover omfatter projektbeskrivelsen oprettelse af fem gæstepladser til Dagplejen, så forældre, i lighed med flere andre institutioner i kommunen, kan tilbydes pasning af deres barn i institutionen ved dagplejers fravær.

### Økonomi

Vedlagte overslagsbudget for udvidelsesforslaget er på 5,935 mio. kr.

3,100 mio. kr. foreslås finansieret af "Renoveringspulje Dagtilbud", hvor der i 2023 er et restbudget på 3,100 mio. kr.
2,620 mio. kr. foreslås finansieret af puljen "Dagtilbudsanalysen - afledt anlæg", hvor der er et restbudget på 2,620 mio. kr.
0,215 mio. kr. foreslås finansieret af puljen "Renoveringspulje Dagtilbud", hvor der i 2024 er et restbudget på 3,100 mio. kr.

### Direktionen indstiller,

|  |  |
| --- | --- |
| at | der gives en anlægsbevilling til projekt "Udvidelse af [adresse]" på 5,935 mio. kr., |
| at | det i budget 2023 og budget 2024 afsatte rådighedsbeløb på 5,935 mio. kr. til projektet frigives, |
| at | 3,100 mio. kr. finansieres af det afsatte rådighedsbeløb fra "Renoveringspuljen Dagtilbud 2023", |
| at | 2,620 mio. kr. finansieres af det afsatte rådighedsbeløb til puljen "Dagstilbudsanalysen - afledt anlæg", |
| at | 0,215 mio. kr. finansieres af det afsatte rådighedsbeløb til puljen af "Renoveringspulje Dagtilbud 2024", og |
| at | indstillingen videresendes til Økonomiudvalget og Kommunalbestyrelsen. |

Beslutning fra Børn- og Skoleudvalget, 5. december 2023, pkt. 2:

Indstillingen anbefales, idet udvalget bemærker, at årsagen til at Regnbuen i Skærbæk prioriteres først er et aktuelt behov for samling af institutionen på én matrikel, da aftale om brug af nuværende bygning udløber ultimo 2024.

Beslutning fra Økonomiudvalget, 14. december 2023, pkt. 19:

Indstillingen anbefales.

### Beslutning

Indstillingen godkendt.

Nils Kjeldsen, Emilie Koch og Arne Iversen deltog ikke i mødet.